**ERVA NONPROFIT ZRT.**

**TELEPÜLÉSTISZTASÁGI CSOPORT**

**Tájékoztató a közterületi takarítógépek 2016. évi üzemeltetéséről, kutyafuttatók és közterületek takarításáról**

Az ERVA Nonprofit Zrt. a Budapest Főváros VII. kerület Erzsébetváros Önkormányzata Képviselő-testületének Budapest Főváros VII. kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012.(III.26.) számú, majd 44/2015.(XII.18) módosított önkormányzati rendeletének 1. számú melléklete 3. pontja értelmében 2013. január 1. napjától kizárólagos jog alapján látja el az Önkormányzat tulajdonában és kezelésében lévő közterületek köztisztasági és települési környezet tisztaságának biztosítását.

**A takarítandó terület részletezése és a takarítás rendje**

Az ERVA Nonprofit Zrt. feladata a Budapest Főváros VII. kerület Erzsébetváros Önkormányzatának fenntartása alatt álló közterületek hét közbeni és hétvégi kézi és gépi takarítása, valamint egyéb közterületi köztisztasági feladatok ellátása.

**Téli munkarend**

A téli munkarend szerint, 2016. január 01. - 2016. március 14. között és 2016. december 01. – 2016. december 31. napjáig az alábbiak szerint végezte az ERVA Nonprofit Zrt. a közterületek takarítását.

Napi szinten (hétvégén és ünnepnapokon is) takarításra került az Akácfa utca, a Dob utca (Károly krt.-Klauzál tér között) a Dohány utca (Klauzál utca-Erzsébet krt. között), a Polgármesteri Hivatal előtti közterület, a Garay tér, a Kazinczy utca, a Kertész utca (Dohány utca-Wesselényi utca között), a Király utca VII. kerületi oldala, a Klauzál tér, a Kürt utca, a Madách I. tér, a Madách I. út, a Nagydiófa utca, a Nefelejcs utca (Thököly út-Garay utca között), a Rumbach S. utca, a Síp utca, valamint a Wesselényi utca (Károly krt.-Erzsébet krt. között), összesen: **52 703** **m²** felületen.

Az Önkormányzat fenntartásában álló közterületek gépi takarítását heti rendszerességgel, előre meghatározott ütemterv szerint hétköznapokon végezte az ERVA Nonprofit Zrt.

Ezen felül átlagosan heti 50 000 m² terület került takarításra a jelentős forgalmú területeken (pl.: Dob utca, Kertész utca, Wesselényi utca, Nefelejcs utca).

A gépi- és az azt helyettesítő kézi takarítással átlagosan heti **48 960** **m2** terület került takarításra 2016. december 01.-től.

**Kutyafuttatók takarítása, fertőtlenítése:**

A kutyafuttatók takarítása heti három alkalommal (hétfő, szerda, péntek) történt, amely 2016. július 01. napjától kiegészült a Százház utcai kutyafuttatóval, így összesen heti **2 241** **m2** terület került takarításra.

A takarításon kívül heti egy alkalommal fertőtlenítést is elvégzett az ERVA Nonprofit Zrt., az összes kutyafuttató területén 2016. március 15. és 2016. november 30. között.

**Illegális lomok elszállítása:**

A lakosság által illegálisan a közterületekre kihelyezett lomok elszállítását a településtisztasági csoport saját észlelései, Önkormányzati és lakossági bejelentések, valamint az Erzsébetvárosi Rendészeti Igazgatóságának (ERI) bejelentései alapján hétfőtől - vasárnapig végezte el az ERVA Nonprofit Zrt.

**Nyári munkarend:**

2016. március 15. napjától 2016. november 30. napjáig az alábbi nyári munkarend szerint végezte a közterületek takarítását az ERVA Nonprofit Zrt.

A fentebb részletezett téli ütemterv a járdák és parkolósávok magasnyomású vizes takarításával, a közparkok hétvégi kézi takarításával, a teljes kerület kézi takarításával és a kutyafuttatók heti fertőtlenítésével egészült ki. A közterületek magasnyomású vízsugárral, heti rendszerességgel kerülnek takarításra, összesen: **224 710 m**²-en.

A 3 db magasnyomású mosóberendezéssel felszerelt kisteherautó ütemtervéhez kapcsolódva folyt a takarítógépek és gépi takarítást helyettesítő kézi takarítók munkája, tehát együtt egy csapatban dolgoztak. A troli közlekedéssel érintett és kiemelt gépjárműforgalmú utcaszakaszokat, - a forgalom minél kisebb akadályozása érdekében - szombati napokon takarította a településtisztasági csoport.

*A közterületek 2016-ös évi takarítására vonatkozó és a településtisztasági csoport teljesítményét bemutató összesítő táblázatok a tájékoztató 1. számú mellékletében találhatóak.*

**Szívó-seprő célgépek (járdatakarítógépek) és magasnyomású mosóberendezések üzemeltetése:**

2016. január 01. napjától az időjárási viszonyokat figyelembe véve hétköznaponként üzemeltek a járdatakarító gépek, 2016. március 15. napjától 2016. november 30. napjáig pedig hétköznapi és hétvégi munkarend szerint.

A gépek rutinszerű karbantartási munkáit, illetve javításait az ERVA Nonprofit Zrt. a Murányi utca 13. szám alatti zárt telephelyén végezte.

A takarítási feladatok kielégítő ellátásának érdekében egy HAKO City Master 300-as járdatisztító gép is dolgozott az ERVA Nonprofit Zrt. bérlésében.

A 2014. november 28.-án üzembe helyezett 2 db Bucher Citycat 1000 típusú szívó-seprő célgép munkája a 2016-os évben is nagyban segítette a településtisztasági csoport munkáját.

*A takarítógépek 2016-ös évi üzemeltetésére vonatkozó táblázat a tájékoztató 1. számú mellékletében található.*

A teherautóra szerelt magasnyomású mosó berendezések üzemeltetése a járdatakarítógépek munkájával összhangban, előre meghatározott ütemterv alapján, 2016. március 15. napjától 2016. november 30. napjáig hétközbeni és hétvégi munkarend szerint történt. A járdák és parkolósávok nagynyomású vizes mosására átlagosan heti egy alkalommal került sor, a frekventáltabb területeken pedig többször is (pl. Holló utca, Kürt utca, Madách I. út, Rumbach S. utca, Szinva utca) a kerület fenntartása alatt álló közterületeken.

*A magasnyomású mosóberendezések 2016-ös évi üzemeltetésére vonatkozó táblázat a tájékoztató 1. számú mellékletében található.*

**Napi szintű kézi takarítási feladatok ellátása:**

A napi szinten kézzel takarított közterületek az alábbiak:

Akácfa utca, Dohány utca (Erzsébet krt.-Klauzál utca között), Polgármesteri Hivatal (Erzsébet krt.6.) előtti közterület, Garay tér, Kazinczy utca, Kertész utca (Wesselényi utca-Dohány utca között), Király utca VII. kerületi oldala, Klauzál tér, Kürt utca, Madách I. tér, Madách I. út, Nagydiófa utca, Nefelejcs utca (Thököly út-Garay utca között), Rumbach S. utca, Síp utca, Wesselényi utca (Károly krt.-Erzsébet krt. között), Dob utca (Károly krt.-Klauzál tér közé eső szakasza) összesen **52 703** **m2**-en.

**Kiegészítő kézi takarítás:**

A kiegészítő kézi takarítási feladatokat a 2016-os évben március 01. napjától 2016. november 30. napjáig látta el az ERVA Nonprofit Zrt. A munkavégzés heti 5 napos ciklusban szerdától-vasárnapig került megszervezésre. A jelen pontban részletezett takarítás az egyéb takarítási feladatokkal összehangolva, hétvégi napokon Belső Erzsébetváros területére koncentrálva zajlott **192 000** **m2** összterületen.

**Nagytakarítás:**

A kerület teljes önkormányzati fenntartású területén az előző évek gyakorlatának megfelelően 2016. évben is lebonyolításra került a tavaszi, nyári és őszi nagytakarítás. A bio-vegyszeres kezeléssel kiegészített magasnyomású vizes takarítás látványos eredményt hozott. A szer, kifejezetten a szennyezett foltok eltávolítására (jellemzően hulladékgyűjtő edények alatt, tűzcsapok és oszlopok közelében, vendéglátóhelyek előtt) került alkalmazásra. A tisztítószer lebontja a fehérjéket és zsírokat, ezáltal szag-mentesít is. A nagytakarítás során minden alkalommal fertőtlenítésre kerültek a közterületi hulladékgyűjtő edények is.

**Közterületi hulladékgyűjtő edények ürítése:**

A kerület teljes egészén az Önkormányzat tulajdonában álló fém hulladékgyűjtőket heti három alkalommal (hétfő, szerda és péntek napokon) ürítette a településtisztasági csoport, a Belső Erzsébetvárosban ezen felül, szombati és vasárnapi napokon is ürítésre kerültek a hulladékgyűjtő edények.

Budapest, 2017. január 16.

…………………………………

Sallai László

vezérigazgató

ERVA NZrt.